นโยบายลดการนำเข้าเนื้อวัวในประเทศอินโดนีเซียทำให้ราคาเนื้อสูงขึ้นและร้านอาหารเริ่มใช้เนื้อหมูมาเจือปนเพื่อลดต้นทุน
ราคาเนื้อวัวในอินโดนีเซียเพิ่มขึ้นสองเท่ามาอยู่ที่ $13 หรือ 390 บาทต่อกิโลกรัม
รัฐบาลให้เหตุผลว่ามาตรการดังกล่าวมุ่งหวังให้มีการผลิตอย่างเพียงพอในประเทศเองโดยไม่ต้องอาศัยสินค้าอาหารจากประเทศอื่น ซึ่งหวังว่าแผนนี้จะช่วยสร้างความมั่นคงด้านอาหารให้กับประเทศ นอกจากนั้นรัฐบาลตั้งใจลดการนำเข้าสินค้าอื่นๆอีกเช่น ข้าว และน้ำตาล ในปีนี้อินโดนีเซียต้องการลดการนำเข้าวัวมีชิวีตอีก 30% และเนื้อวัว 6% ขณะที่ความต้องการบริโภคเพิ่มขึ้น 13% นอกจากปัญหาการนำเนื้อหมูมาเจือปนอาหารของคนในประเทศมุสลิมแล้ว ยังมีข่าวอื้อฉาวเรื่องการรับสินบนของข้าราชการจากบริษัทที่เสียประโยชน์จากการลดการนำเข้าเนื้อวัวอีกด้วย ขณะเดียวกัยสหรัฐก็ยื่นร้องเรียนต่อองค์การการค้าระหว่างประเทศเกี่ยวกับการลดการนำเข้าสินค้าของอินโดนีเซีย นักวิเคราะห์เศรษฐกิจ คุณ Fauzi Ichsan กล่าวว่าการลดการนำเข้าอาจทำให้เกิดปัญหาสองอย่าง อย่างแรกราคาเนื้อวัวที่สูงขึ้นทำให้เกิดความเสี่ยงด้านเงินเฟ้อที่เพิ่มขึ้น และประเด็นที่สองคือยังไม่แน่ว่าอุตสาหกรรมภายในประเทศจะสามารถเพิ่มการผลิตมาทดแทนการนำเข้าที่หายไป เพราะสาธารณูปโภคพื้นฐานที่เกื้อหนุนการผลิตภายในประเทศยังไม่ดีพอ โปรดติดตามรายละเอียดจากคลิปเรื่องนี้ในรายการข่าวสดสายตรงจากวีโอเอ รายงานโดย Kate Lamb /เรียบเรียงโดยรัตพล อ่อนสนิท